เกียร์ห้ากู้เงินญี่ปุ่น8.3พันล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ครม.เร่งสัญญาเข้าสภาก่อน20พ.ค. ลุย‘รถไฟสีม่วงสะพานเจ้าพระยา’
โพสต์ทูเดย์ — ไฟเขียวให้คลังกู้เงินญี่ปุ่นสร้างสะพานข้ามแม่น้ำเจ้าพระยารถไฟฟ้าสีม่วง 2.4 หมื่นล้านเยน 
นายศุภชัย ใจสุมทร รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบให้กระทรวงการคลังกู้เงินในนามรัฐบาลไทยจากองค์การความร่วมมือระหว่างประเทศของญี่ปุ่น (ไจกา) สำหรับโครงการก่อสร้างสะพานข้ามแม่น้ำเจ้าพระยาบริเวณถนนนนทบุรี 1 ของกรมทางหลวงชนบท วงเงิน 7,307 ล้านเยน และโครงการรถไฟฟ้าสีม่วง (บางใหญ่บางซื่อ) ระยะที่ 2 ของการรถไฟฟ้าขนส่งมวลชนแห่งประเทศไทย (รฟม.) วงเงิน 16,639 ล้านเยน โดยมีกระทรวงการคลังค้ำประกันเงินกู้ 23,946 ล้านเยน หรือประมาณ 8,300 ล้านบาท 
ทั้งนี้ กระทรวงการคลังมีความจำเป็นเร่งด่วนที่จะต้องเสนอให้ ครม. พิจารณาก่อนส่งเรื่องให้รัฐสภาก่อนปิดประชุมสภาสมัยนิติบัญญัติในวันที่ 20 พ.ค.นี้ และเชื่อว่าจะเป็นการกระตุ้นบรรยากาศการลงทุนก่อให้เกิดการจ้างงานและการกระจายรายได้ และความสามารถแข่งขันระยะยาว
สำหรับเงื่อนไขเงินกู้โครงการก่อสร้างสะพานข้ามแม่น้ำเจ้าพระยาบริเวณถนนนนทบุรี 1 ของกรมทางหลวงชนบท วงเงิน 7,307 ล้านเยน อัตราดอกเบี้ย 0.95% ต่อปี ค่าธรรมเนียมผูกพันเงินกู้ของวงเงินที่ยังไม่เบิกจ่าย 0.1% ระยะเวลาการชำระคืนเงินกู้ 20 ปี ระยะเวลาปลอดหนี้ 6 ปี การเบิกจ่ายเงินกู้ภายใน 6 ปี 
ขณะที่โครงการรถไฟฟ้าสีม่วง (บางใหญ่บางซื่อ) ระยะที่ 2 วงเงิน 16,639 ล้านเยน อัตราดอกเบี้ย 1.5% ต่อปี อัตราดอกเบี้ยสำหรับส่วนของจ้างที่ปรึกษา 0.01% ค่าธรรมเนียมผูกพันเงินกู้ของวงเงินที่ยังไม่เบิกจ่าย 0.1% ระยะเวลาการชำระคืนเงินกู้ 25 ปี ระยะเวลาปลอดหนี้ 7 ปี การเบิกจ่ายเงินกู้ใน 7 ปี
นายกรณ์ จาติกวณิช รมว.คลัง กล่าวว่า การที่บริษัทจัดอันดับทบทวนอันดับเครดิตของไทย แสดงให้เห็นถึงความเชื่อมั่นของนักลงทุนต่างประเทศที่ปรับตัวลดลงอย่างต่อเนื่อง จากปัญหาความวุ่นวายทางการเมืองในเวลานี้ แต่ยืนยันว่ากรณีดังกล่าวจะไม่ส่งผลกระทบให้ต้นทุนการกู้เงินจากต่างประเทศเพิ่มขึ้น เนื่องจากการกู้เงินของรัฐบาลในช่วงก่อนหน้านี้ ส่วนใหญ่เป็นแหล่งเงินกู้ในประเทศ 
ขณะที่การกู้เงินจากต่างประเทศนั้น จะใช้เฉพาะโครงการลงทุนบางโครงการ และเป็นการกู้ในระยะยาวเท่านั้น แต่ยอมรับว่าภาคเอกชนอาจมีต้นทุนการกู้เงินเพิ่มขึ้น
ก่อนหน้านี้ บริษัท ฟิทช์ เรทติ้งส์ ซึ่งเป็นบริษัทจัดอันดับความน่าเชื่อถือ ประกาศทบทวนแนวโน้มอันดับเครดิตสากลสกุลเงินในประเทศระยะยาวของประเทศไทยเป็นลบ จากแนวโน้มอันดับเครดิตมีเสถียรภาพ และคงอันดับเครดิตที่เอลบ สะท้อนความผันผวนทางการเมืองที่เพิ่มขึ้นประกอบกับการฟื้นตัวทางเศรษฐกิจที่เป็นไปอย่างล่าช้า ซึ่งส่งผลกระทบต่อความน่าเชื่อถือของประเทศไทยนั้น
รมว.คลัง กล่าวว่า ขอให้กลุ่มเสื้อแดงยุติการเคลื่อนไหวที่ส่งผลกระทบต่อเศรษฐกิจของประเทศไทย พร้อมยอมรับข้อเสนอของรัฐบาลที่พร้อมประกาศยุบสภาในช่วงปลายปี 2553 เพื่อให้มีการเลือกตั้งเกิดขึ้นในช่วงปลายปี ซึ่งเชื่อว่าเป็นเวลาเหมาะสมที่จะจัดการเลือกตั้งภายใต้บรรยากาศที่คลายความขัดแย้งภายในประเทศลง
นอกจากนี้ ที่ประชุมคณะรัฐมนตรีเมื่อวันที่ 20 เมษายน 2553 อนุมัติตามที่คลังเสนอในการเปิดขายพันธบัตรออมทรัพย์ไทยเข้มแข็งในรอบที่ 2 วงเงิน 100,000 ล้านบาท ในวันที่ 1721 พฤษภาคม โดยยืนยันว่าเงื่อนไขการเปิดขายยังไม่เปลี่ยนแปลง โดยเน้นส่งเสริมการออมของผู้สูงอายุ ให้สามารถจองซื้อก่อน ส่วนอัตราดอกเบี้ยจะเป็นแบบขั้นบันไดและอยู่ในระดับที่สูงกว่าอัตราดอกเบี้ยของตลาดในเวลานี้อย่างแน่นอน 
รมว.คลัง ยังกล่าวด้วยว่า นายกรัฐมนตรีได้มอบหมายให้กระทรวงการคลังนำเสนอแนวทางการนำรายได้ที่จัดเก็บได้เพิ่มขึ้นไปใช้ประโยชน์ พร้อมกับการเสนอรายละเอียดการจัดทำพระราชบัญญัติงบประมาณรายจ่ายประจำปีงบประมาณ 2554 ในการประชุมคณะรัฐมนตรีสัปดาห์หน้า